CELEX: 32016D2269
Language: el
Date: 2016-12-15 00:00:00
Title: Εκτελεστική απόφαση (ΕΕ) 2016/2269 της Επιτροπής, της 15ης Δεκεμβρίου 2016, σχετικά με την ισοδυναμία του κανονιστικού πλαισίου για τους κεντρικούς αντισυμβαλλομένους στην Ινδία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου

16.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/38
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2269 ΤΗΣ ΕΠΙΤΡΟΠΉΣ
   της 15ης Δεκεμβρίου 2016
   σχετικά με την ισοδυναμία του κανονιστικού πλαισίου για τους κεντρικούς αντισυμβαλλομένους στην Ινδία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
   Εκτιμώντας τα ακόλουθα:
   
               (1)
            
            
               Η διαδικασία που ισχύει για την αναγνώριση κεντρικών αντισυμβαλλομένων («CCP») εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα(-οι) στην Ένωση. Η εν λόγω διαδικασία αναγνώρισης και οι αποφάσεις ισοδυναμίας που προβλέπονται σε αυτόν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, ήτοι να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
         
               (2)
            
            
               Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις της Ινδίας διασφαλίζουν ότι οι CCP που είναι εγκατεστημένοι και διαθέτουν άδεια λειτουργίας εκεί δεν εκθέτουν τα εκκαθαριστικά μέλη και τους τόπους διαπραγμάτευσης που είναι εγκατεστημένα(-οι) στην Ένωση σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση. Συνεπώς, θα πρέπει, ιδίως, να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
            
         
               (3)
            
            
               Την 1η Σεπτεμβρίου 2013 η Επιτροπή έλαβε τις τεχνικές συμβουλές της Ευρωπαϊκής Αρχής Κινητών Αξιών και Αγορών («ΕΑΚΑΑ») σχετικά με τις νομοθετικές και εποπτικές ρυθμίσεις που εφαρμόζονται στους κεντρικούς αντισυμβαλλομένους που έχουν λάβει άδεια λειτουργίας στην Ινδία. Οι τεχνικές συμβουλές καταλήγουν στο συμπέρασμα ότι οι νομοθετικές και εποπτικές ρυθμίσεις που ισχύουν, σε δικαιοδοτικό επίπεδο, διασφαλίζουν ότι οι CCP που έχουν λάβει άδεια λειτουργίας στην Ινδία οι οποίοι έχουν εγκρίνει εσωτερικές πολιτικές και διαδικασίες όσον αφορά διάφορους τομείς που αποτελούν νομικά δεσμευτικές απαιτήσεις πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (4)
            
            
               Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί, είναι ισοδύναμες με εκείνες που καθορίζονται στον εν λόγω κανονισμό.
            
         
               (5)
            
            
               Σύμφωνα με την πρώτη προϋπόθεση, οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (6)
            
            
               Οι νομικά δεσμευτικές απαιτήσεις της Ινδίας για τους κεντρικούς αντισυμβαλλομένους που έχουν λάβει άδεια λειτουργίας εκεί, οι οποίοι εκκαθαρίζουν εταιρικά ομόλογα και χρηματοπιστωτικά παράγωγα και τα οποία τελούν υπό τον έλεγχο και την εποπτεία της Επιτροπής Κεφαλαιαγοράς της Ινδίας (SEBI) (το καθεστώς SEBI), περιλαμβάνουν τον νόμο για τις συμβάσεις τίτλων (κανονισμό) του 1956 (εφεξής «ο SCRA») και τους κανονισμούς για τις συμβάσεις τίτλων (χρηματιστηριακές επιχειρήσεις και επιχειρήσεις εκκαθάρισης) του 2012 (εφεξής «οι κανονισμοί») που εγκρίθηκαν τον Ιούνιο του 2012 από τη SEBI κατά την άσκηση των αρμοδιοτήτων που της ανατίθενται από τον SCRA και τον νόμο περί Κεφαλαιαγοράς της Ινδίας (εφεξής «ο νόμος SEBI»). Η SEBI εξέδωσε εγκύκλιο στις 4 Σεπτεμβρίου 2013 (εφεξής «η εγκύκλιος»), βάσει της οποίας ενέκρινε τις αρχές για τις υποδομές των χρηματοπιστωτικών αγορών («PFMI»), που εκδόθηκαν τον Απρίλιο του 2012 από την Επιτροπή Συστημάτων Πληρωμών και Διακανονισμού (2) και τον Διεθνή Οργανισμό Επιτροπών Κινητών Αξιών και απαίτησε την τήρησή τους από τις υποδομές χρηματοπιστωτικών αγορών, μεταξύ άλλων και τις εταιρείες εκκαθάρισης.
            
         
               (7)
            
            
               Ο SCRA και οι κανονισμοί καθορίζουν ένα καθεστώς αδειοδότησης για τις υποδομές εκκαθάρισης ως αναγνωρισμένες εταιρείες εκκαθάρισης (εφεξής «RCC») από την κεντρική κυβέρνηση και τη SEBI. Υποδομή εκκαθάρισης που υποβάλλει αίτηση πρέπει να πληροί ειδικές απαιτήσεις, που στόχο έχουν να διασφαλιστούν η δίκαιη λειτουργία της υποδομής εκκαθάρισης και η προστασία των επενδυτών. Η κεντρική κυβέρνηση ή η SEBI μπορούν επίσης να επιβάλλουν όρους στις RCC. Οι RCC πρέπει να εγκρίνουν εσωτερικούς κανόνες και διαδικασίες, που αξιολογούνται από την κεντρική κυβέρνηση και τη SEBI πριν από τη χορήγηση άδειας σε RCC και οι οποίοι πρέπει να συμφωνούν με τους όρους που επιβάλλονται σε κάθε RCC. Οι εσωτερικοί κανόνες και διαδικασίες των RCC δεν μπορούν να τροποποιηθούν χωρίς προηγούμενη έγκριση από τη SEBI. Επιπλέον, η SEBI μπορεί να θεσπίζει εσωτερικούς κανόνες των RCC για συγκεκριμένα θέματα ή να τροποποιεί τους υφιστάμενους εσωτερικούς κανόνες των RCC, εφόσον είναι αναγκαίο ή σκόπιμο. Επιπλέον, η SEBI μπορεί να επιβάλλει κυρώσεις για παράβαση των εσωτερικών κανόνων και διαδικασιών των RCC ή τυχόν οδηγιών που εκδίδονται από τη SEBI.
            
         
               (8)
            
            
               Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στην Ινδία οι οποίοι εκκαθαρίζουν κρατικούς τίτλους, μέσα χρηματαγοράς ή μέσα συναλλάγματος και εμπίπτουν στον έλεγχο της Τράπεζας Καταθέσεων της Ινδίας (εφεξής «η RBI») (το καθεστώς RBI) είναι ο νόμος για τα συστήματα πληρωμών και διακανονισμού του 2007 (εφεξής «ο PSSA») και τους κανονισμούς για τα συστήματα πληρωμών και διακανονισμού του 2008 (εφεξής «οι κανονισμοί PSS»). Η RBI χορηγεί άδεια σε οντότητες να λειτουργούν γραφείο συμψηφισμού υπό την προϋπόθεση ότι πληρούν τις απαιτούμενες προϋποθέσεις (εφεξής τα «γραφεία εκκαθάρισης που έχουν λάβει άδεια λειτουργίας»). Επιπλέον, η RBI μπορεί να επιβάλλει ειδικούς όρους σε άδεια που ισχύει για όσο χρονικό διάστημα πληρούνται οι ειδικοί όροι που επιβλήθηκαν. Δυνάμει του PSSA, τα γραφεία εκκαθάρισης που έχουν λάβει άδεια εγκρίνουν εσωτερικούς κανόνες και διαδικασίες και έχουν το καθήκον να λειτουργούν το γραφείο εκκαθάρισης σύμφωνα με αυτούς.
            
         
               (9)
            
            
               Επιπλέον, ο PSSA εξουσιοδοτεί την RBI να εκδίδει γενικές οδηγίες ή οδηγίες που απευθύνονται σε συγκεκριμένα γραφεία εκκαθάρισης που έχουν λάβει άδεια λειτουργίας. Και τα δύο είδη οδηγιών πρέπει να τηρούνται από τα γραφεία εκκαθάρισης που έχουν λάβει άδεια λειτουργίας. Η RBI δημοσίευσε το «έγγραφο πολιτικής για τη ρύθμιση και την εποπτεία των υποδομών των χρηματοπιστωτικών αγορών» στις 26 Ιουλίου 2013, στο οποίο αναφέρεται ότι όλα τα γραφεία εκκαθάρισης που έχουν λάβει άδεια λειτουργίας υποχρεούνται να τηρούν τις PFMI.
            
         
               (10)
            
            
               Η παρούσα απόφαση αφορά αποκλειστικά την ισοδυναμία των νομοθετικών και εποπτικών ρυθμίσεων για τις RCC και τα γραφεία εκκαθάρισης που έχουν λάβει άδεια λειτουργίας και όχι τις νομοθετικές και εποπτικές ρυθμίσεις για τους CCP που παρέχουν υπηρεσίες εκκαθάρισης στην αγορά κινητών αξιών και οι οποίοι ρυθμίζονται και εποπτεύονται από την Επιτροπή προθεσμιακών αγορών.
            
         
               (11)
            
            
               Συνεπώς, οι νομικά δεσμευτικές απαιτήσεις που ισχύουν για τους CCP που έχουν λάβει άδεια στην Ινδία περιλαμβάνουν μια προσέγγιση δύο κατηγοριών. Οι βασικές αρχές που πρέπει να πληρούν οι RCC και τα γραφεία εκκαθάρισης που έχουν λάβει άδεια προκειμένου να λάβουν άδεια για την παροχή υπηρεσιών εκκαθάρισης στην Ινδία (εφεξής «οι πρωταρχικοί κανόνες») είναι οι εξής: α) βάσει του καθεστώτος SEBI, οι βασικές αρχές για τις RCC που καθορίζονται στον SCRA και τους κανονισμούς που συμπληρώνονται από την εγκύκλιο της 4ης Σεπτεμβρίου 2013, η οποία απαιτεί συμμόρφωση με τις PFMI· και β) βάσει του καθεστώτος RBI, ο PSSA και οι κανονισμοί PSS, από κοινού με το έγγραφο πολιτικής για τη ρύθμιση και την εποπτεία των υποδομών των χρηματοπιστωτικών αγορών, το οποίο απαιτεί συμμόρφωση με τις PFMI. Οι εν λόγω πρωταρχικοί κανόνες αποτελούν την πρώτη κατηγορία νομικά δεσμευτικών απαιτήσεων στην Ινδία. Για να τεκμηριώνεται η συμμόρφωση προς τους πρωταρχικούς κανόνες, οι RCC πρέπει να υποβάλλουν τους εσωτερικούς κανόνες και διαδικασίες τους στην SEBI προς έγκριση. Βάσει του καθεστώτος RBI, τα γραφεία εκκαθάρισης που έχουν λάβει άδεια λειτουργίας πρέπει να συμμορφώνονται με τους εσωτερικούς τους κανόνες και διαδικασίες κατά τη λειτουργία των γραφείων τους εκκαθάρισης που έχουν λάβει άδεια λειτουργίας. Οι εν λόγω εσωτερικοί κανόνες και διαδικασίες αποτελούν τη δεύτερη κατηγορία των νομικά δεσμευτικών απαιτήσεων στην Ινδία, που πρέπει να προβλέπουν περιοριστικές λεπτομέρειες σχετικά με τον τρόπο με τον οποίο οι RCC και τα γραφεία συμψηφισμού που έχουν λάβει άδεια λειτουργίας θα πληρούν τα εν λόγω πρότυπα. Επιπλέον, οι εσωτερικοί κανόνες και οι διαδικασίες των RCC και των γραφείων εκκαθάρισης που έχουν λάβει άδεια λειτουργίας περιλαμβάνουν πρόσθετες διατάξεις που συμπληρώνουν τους πρωταρχικούς κανόνες σε ορισμένες πτυχές. Οι εσωτερικοί κανόνες και διαδικασίες των RCC που έχουν λάβει άδεια λειτουργίας, με τους οποίους εφαρμόζονται οι PFMI, είναι νομικά δεσμευτικοί για τις RCC και τα γραφεία εκκαθάρισης που έχουν λάβει άδεια λειτουργίας.
            
         
               (12)
            
            
               Η αξιολόγηση της ισοδυναμίας των νομοθετικών και εποπτικών ρυθμίσεων που ισχύουν για τους RCC και τα εγκατεστημένα στην Ινδία γραφεία εκκαθάρισης που έχουν λάβει άδεια λειτουργίας θα πρέπει επίσης να λαμβάνει υπόψη το αποτέλεσμα μετριασμού του κινδύνου που διασφαλίζουν όσον αφορά το επίπεδο κινδύνου στο οποίο εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λόγω της συμμετοχής τους στις οντότητες αυτές. Το αποτέλεσμα μετριασμού του κινδύνου προσδιορίζεται, αφενός, από το επίπεδο του εγγενούς κινδύνου των δραστηριοτήτων εκκαθάρισης που πραγματοποιούνται από τον συγκεκριμένο κεντρικό αντισυμβαλλόμενο, το οποίο εξαρτάται από το μέγεθος της χρηματοπιστωτικής αγοράς στην οποία δραστηριοποιείται, και, αφετέρου, από την καταλληλότητα των νομοθετικών και εποπτικών ρυθμίσεων που ισχύουν για τους CCP, για τη μείωση αυτού του επιπέδου του κινδύνου. Προκειμένου να επιτευχθεί ισοδύναμο αποτέλεσμα μετριασμού του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
            
         
               (13)
            
            
               Η χρηματοπιστωτική αγορά στην οποία ασκούν τις δραστηριότητές τους εκκαθάρισης οι RCC και τα γραφεία εκκαθάρισης που έχουν λάβει άδεια λειτουργίας στην Ινδία είναι σημαντικά μικρότερη από εκείνη στην οποία δραστηριοποιούνται οι CCP που είναι εγκατεστημένοι στην Ένωση. Κατά την τελευταία τριετία, η συνολική αξία των συναλλαγών παραγώγων που εκκαθαρίστηκαν στο Ινδία αντιπροσώπευε λιγότερο από το 1 % της συνολικής αξίας των συναλλαγών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε RCC και σε εγκατεστημένα στην Ινδία γραφεία εκκαθάρισης που έχουν λάβει άδεια λειτουργίας εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση.
            
         
               (14)
            
            
               Οι νομοθετικές και εποπτικές ρυθμίσεις που ισχύουν για τις RCC και τα εγκατεστημένα στην Ινδία γραφεία εκκαθάρισης που έχουν λάβει άδεια λειτουργίας μπορεί, ως εκ τούτου, να θεωρηθούν ισοδύναμες, όταν είναι κατάλληλες για τον μετριασμό αυτού του χαμηλότερου επιπέδου κινδύνου. Οι πρωταρχικοί κανόνες που ισχύουν για τις RCC και τα γραφεία εκκαθάρισης που έχουν λάβει άδεια λειτουργίας στην Ινδία, οι οποίοι συμπληρώνονται από τους εσωτερικούς κανόνες και διαδικασίες, που απαιτούν συμμόρφωση με τις PFMI, μετριάζουν το χαμηλότερο επίπεδο κινδύνου που υπάρχει στην Ινδία και επιτυγχάνουν αποτέλεσμα μετριασμού του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
            
         
               (15)
            
            
               Ως εκ τούτου, πρέπει να συναχθεί το συμπέρασμα ότι οι νομοθετικές και εποπτικές ρυθμίσεις της Ινδίας διασφαλίζουν ότι οι RCC που έχουν λάβει άδεια λειτουργίας εκεί πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (16)
            
            
               Σύμφωνα με τη δεύτερη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ινδίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί, πρέπει να προβλέπουν αποτελεσματική εποπτεία των εν λόγω κεντρικών αντισυμβαλλομένων και επιβολή του νόμου σε συνεχή βάση.
            
         
               (17)
            
            
               Η εποπτεία των RCC πραγματοποιείται από τη SEBI. Η SEBI μπορεί να θεσπίζει εσωτερικούς κανόνες των RCC για συγκεκριμένα θέματα ή να τροποποιεί τους υφιστάμενους εσωτερικούς κανόνες των RCC, με τα ίδια αποτελέσματα που θα επέρχονταν αν αυτοί εγκρίνονταν ή τροποποιούνταν από την οικεία RCC. Επιπλέον, η SEBI μπορεί να εκδίδει οδηγίες προς την RCC, προς το συμφέρον του κοινού, ή του εμπορίου ή των επενδυτών ή της αγορά κινητών αξιών. Οι RCC υπόκεινται σε επιθεωρήσεις, έρευνες και ελέγχους από τη SEBI και πρέπει να παρέχουν πληροφορίες σχετικά με τις δραστηριότητές τους στη SEBI. Ο SCRA προβλέπει κυρώσεις για παράβαση των εσωτερικών κανόνων και διαδικασιών των RCC ή τυχόν οδηγιών που εκδίδονται από τη SEBI. Τέλος, οι άδειες των RCC μπορούν να αποσυρθούν από την κεντρική κυβέρνηση ή από τη SEBI προς το δημόσιο συμφέρον ή προς το συμφέρον του εμπορίου.
            
         
               (18)
            
            
               Η εποπτεία των γραφείων εκκαθάρισης που έχουν λάβει άδεια λειτουργίας πραγματοποιείται από τη RBI. Η RBI μπορεί να ζητήσει πληροφορίες από τα γραφεία εκκαθάρισης που έχουν λάβει άδεια λειτουργίας και έχει την εξουσία να επιθεωρεί τους χώρους τους και να διενεργεί λογιστικούς ελέγχους. Επιπλέον, η RBI μπορεί να εκδίδει οδηγίες προς γραφεία εκκαθάρισης που έχουν λάβει άδεια λειτουργίας σε συγκεκριμένες περιστάσεις, να προβούν σε παύση της συμπεριφοράς τους και στις ενέργειες που κρίνονται αναγκαίες για την αντιμετώπιση της κατάστασης. Επιπλέον, προβλέπονται κυρώσεις σε περίπτωση μη συμμόρφωσης με τις διατάξεις του PSSA και τους κανονισμούς, τις εντολές ή τις οδηγίες που εκδίδονται από την RBI. Τέλος, η άδεια λειτουργίας γραφείου εκκαθάρισης μπορεί να ανακληθεί από την RBI σε περίπτωση που το γραφείο εκκαθάρισης που έχει λάβει άδεια λειτουργίας παραβιάζει τις διατάξεις του PSSA, τους κανονισμούς PSS, τις εντολές ή τις οδηγίες που εκδόθηκαν από RBI ή σε περίπτωση μη συμμόρφωσης με τους όρους στους οποίους υπόκειται η άδεια.
            
         
               (19)
            
            
               Πρέπει, επομένως, να συναχθεί το συμπέρασμα ότι οι RCC και τα γραφεία εκκαθάρισης που έχουν λάβει άδεια λειτουργίας στην Ινδία υπόκεινται σε αποτελεσματική εποπτεία και επιβολή του νόμου σε συνεχή βάση.
            
         
               (20)
            
            
               Σύμφωνα με την τρίτη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ινδίας πρέπει να περιλαμβάνουν ένα αποτελεσματικό ισοδύναμο σύστημα για την αναγνώριση των κεντρικών αντισυμβαλλομένων που έχουν λάβει άδεια λειτουργίας βάσει των νομικών καθεστώτων τρίτων χωρών («CCP τρίτων χωρών»).
            
         
               (21)
            
            
               Οι CCP τρίτων χωρών μπορούν να υποβάλλουν αίτηση για άδεια ως «γραφείο εκκαθάρισης που έχει λάβει άδεια λειτουργίας» δυνάμει του καθεστώτος RBI, το οποίο επιτρέπει στους CCP τρίτων χωρών να παρέχουν τις ίδιες υπηρεσίες εκκαθάρισης με τους CCP που είναι εγκατεστημένοι στην Ινδία. Οι CCP τρίτων χωρών μπορούν να απαλλάσσονται από ορισμένες απαιτήσεις που ισχύουν για τις RCC και τα γραφεία εκκαθάρισης που έχουν λάβει άδεια λειτουργίας στην Ινδία, υπό την προϋπόθεση ότι τηρούν τις PFMI και ότι έχει συναφθεί συμφωνία συνεργασίας μεταξύ της RBI και της εποπτικής αρχής της τρίτης χώρας. Η αξιολόγηση της αίτησης για άδεια μπορεί να βασίζεται στις πληροφορίες που παρέχονται από την εποπτική αρχή της τρίτης χώρας.
            
         
               (22)
            
            
               Κατά συνέπεια, θα πρέπει να συναχθεί το συμπέρασμα ότι οι νομοθετικές και εποπτικές ρυθμίσεις της Ινδίας προβλέπουν ένα αποτελεσματικό ισοδύναμο σύστημα για την αναγνώριση των CCP τρίτων χωρών.
            
         
               (23)
            
            
               Η παρούσα απόφαση βασίζεται στις νομικά δεσμευτικές απαιτήσεις που αφορούν τις RCC και τα γραφεία εκκαθάρισης που έχουν λάβει άδεια λειτουργίας, οι οποίες ισχύουν στην Ινδία κατά τον χρόνο της έκδοσης της παρούσας απόφασης. Η Επιτροπή, σε συνεργασία με την Ευρωπαϊκή Αρχή Κινητών Αξιών και Αγορών (ESMA), θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τις RCC και τα γραφεία εκκαθάρισης που έχουν λάβει άδεια λειτουργίας και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
         
               (24)
            
            
               Η τακτική επανεξέταση των νομοθετικών και εποπτικών ρυθμίσεων που ισχύουν στην Ινδία για τους CCP που έχουν λάβει άδεια λειτουργίας εκεί δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση, ανά πάσα στιγμή, εκτός του πλαισίου της γενικής επανεξέτασης σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (25)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ινδίας, που αποτελούνται από τον νόμο για τις συμβάσεις τίτλων (κανονισμό) του 1956, τους κανονισμούς για τις συμβάσεις τίτλων (χρηματιστηριακές επιχειρήσεις και επιχειρήσεις εκκαθάρισης) του 2012 και την εγκύκλιο της 4ης Σεπτεμβρίου 2013 και ισχύουν για τις αναγνωρισμένες επιχειρήσεις εκκαθάρισης που έχουν λάβει άδεια λειτουργίας εκεί, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   2.   Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Ινδίας, που αποτελούνται από τον νόμο για τα συστήματα πληρωμών και διακανονισμού του 2007 και τους κανονισμούς για τα συστήματα πληρωμών και διακανονισμού του 2008, όπως συμπληρώθηκαν από το έγγραφο πολιτικής για τη ρύθμιση και την εποπτεία των υποδομών των χρηματοπιστωτικών αγορών και ισχύουν για τις επιχειρήσεις εκκαθάρισης που έχουν λάβει άδεια λειτουργίας εκεί, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Από την 1η Σεπτεμβρίου 2014, η Επιτροπή Συστημάτων Πληρωμών και Διακανονισμού άλλαξε την επωνυμία της σε Επιτροπή για τις Υποδομές Πληρωμών και Αγορών.